Teenstroperhond oorleef leeu-aanval | Maroela Media
Akita (Foto: Johan de Beer)
Akita, een van die Krugerwildtuin se teenstroperhonde, was onlangs aan't oefen toe sy onverwags deur 'n leeu aangeval is.
Johan de Beer, bestuurder van die wildtuin se honde-eenheid, het aan Maroela Media gesê dié Belgiese Malinois is al sedert 2012 deel van die Rhino Dogs Project wat honde oplei om renosterstropers op te spoor.
"Akita is 'n patrolliespoorhond. Sy is daar vir die volg en vang van renosterstropers. Sy kan ons tot by die stropers vat, maar is ook geleer om te byt," het De Beer gesê.
"Ons werk in elk geval in uitgestrekte grootwildgebiede, so ons kan enige dag teen 'n leeu vasloop. Maar hulle was aan't oefen toe Akita in die bosse in verdwyn het. Die mense wat by haar was, het 'n bakleiery in die bosse gehoor en gesien 'n leeu het haar beetgekry. Hulle kon darem die leeu van haar af wegkry voordat dinge ernstig geraak het. Gelukkig het die leeu haar gelos."
Akita het diep snyplekke opgedoen waar die leeu haar gekrap het, asook 'n bytplek bo haar stert gekry.
"Gelukkig was daar geen besering wat tot by 'n spier gegaan het nie, dit was net haar vel, en hulle kon alles in Phalaborwa behandel het," het De Beer gesê.
Volgens De Beer is Akita 'n baie energieke, vriendelike en pligsgetroue hond. Sy het verbasend vinnig herstel.
"Dit gaan eintlik baie goed met haar. Sy sal seker teen volgende week, of die week daarna voltyds terug wees by die werk."
Ag moedertjie ounooi se honnekind. So trots op jou Akita. Hoop jy word sommer gou gou gesond.
Mense, dis te warm om haar nou met rou beserings terug in die veld te stoot, laat sy eers herstel. Alla magtig mense, hoe het ons dit dan nou met julle, het julle koppe julle gelos?? Laat sy behoorlik herstel en laat haar dan stadig weer terug in haar roetine inkom.
Ag bekkie tog! Krimp my hart nou ineen vir daardie pyn. Julle lewe tog so vir die mens en dit is julle grootste vreugede on te dien. Geen hond het al ooit vir my gelieg nie en geen hond was al dislojaal teenoor my nie, daarom kry my siel meer seer vir 'n dier met pyn as vir n mens. Sterkte Akita en oubaas weet daai bleddie leeu het slegter afgekom as jy.
Kon die mense haar nie net ten minste op n sagte bedjie laat lê het nie. Maak my sommer bedwaard indien mense diere/voëls nie behandel soos hulself graag behandel wil word nie.
Hoop sy kry tonne liefde en simpatie. Sy is duidelik in pyn. Sterkte, Atika!
Laat haar tog asb gesond word voordat sy met daai stukkende lyf die bosse moet in! Waar is haar mens se hart dan?! Wens sy kon by my kom aansterk het.